Οι περισσότερες εταιρίες τα τελευταία χρόνια, έχοντας αναγνωρίσει την ανάγκη να προστατέψουν ακόμη καλύτερα τους ανθρώπους τους από θέματα στρες, άγχους, από ψυχοκοινωνικούς κινδύνους κ.λπ., οργανώνουν και σχεδιάζουν ποικίλες δράσεις σχετικά με το well being τους. Η πανδημία και οι συνέπειες που είχε σε όλους τους τομείς της ζωής, λειτούργησε ως επιταχυντής για επιπλέον δράσεις στον χώρο της εργασίας. Ακόμη, η διαχείριση του άγχους, εκτός από ηθική υποχρέωση και εξαιρετική επένδυση για τους εργοδότες, αποτελεί και νομική επιταγή που προβλέπεται στην οδηγία-πλαίσιο 89/391/ΕΟΚ (υποστηρίζεται από τις συμφωνίες-πλαίσια μεταξύ των κοινωνικών εταίρων σχετικά με το εργασιακό άγχος και την παρενόχληση και τη βία στην εργασία). Τέλος, οι αλλεπάλληλες αλλαγές στην καθημερινότητα (V.U.C.A. environment) και στον τρόπο που εργαζόμαστε, προϋποθέτουν ταυτόχρονα την ύπαρξη γρήγορων αντανακλαστικών για κάθε μελλοντική πρόκληση που θα εμφανιστεί στον τομέα της ψυχικής υγείας και ευεξίας των εργαζομένων.